SPRÁVA KOMISIE EURÓPSKEMU PARLAMENTU A RADE o vykonávaní delegovania právomocí prenesených na Komisiu v súlade s nariadením Európskeho parlamentu a Rady (EÚ) č. 1236/2010 z 15. decembra 2010, ktorým sa ustanovuje systém kontroly a vynucovania uplatniteľný v oblasti, na ktorú sa vzťahuje Dohovor o budúcej multilaterálnej spolupráci pri rybolove v severovýchodnom Atlantiku /* COM/2013/0287 final */





SPRÁVA KOMISIE EURÓPSKEMU PARLAMENTU A RADE o vykonávaní delegovania právomocí prenesených na Komisiu v súlade s nariadením Európskeho parlamentu a Rady (EÚ) č. 1236/2010 z 15. decembra 2010, ktorým sa ustanovuje systém kontroly a vynucovania uplatniteľný v oblasti, na ktorú sa vzťahuje Dohovor o budúcej multilaterálnej spolupráci pri rybolove v severovýchodnom Atlantiku 1. Úvod Cieľom Dohovoru o budúcej multilaterálnej spolupráci pri rybolove v severovýchodnom Atlantiku[1], ktorého zmluvnou stranou je Európska únia, je zabezpečiť dlhodobú ochranu a optimálne využívanie zdrojov rybolovu v severovýchodnej oblasti Atlantiku a zároveň poskytnúť udržateľné ekologické a sociálne výhody. Na účel zabezpečenia uplatňovania tohto dohovoru, Komisia pre rybolov v severovýchodnom Atlantiku (NEAFC) prijala na svojom každoročnom zasadnutí 15. novembra 2006 odporúčanie, ktorým zaviedla systém kontroly a vynucovania (ďalej len „systém“) uplatniteľný na všetky plavidlá, ktoré sa používajú alebo ktorých účelom je použitie v rámci rybolovných činností vykonávaných v súvislosti so zdrojmi rybolovu v oblastiach vymedzených v dohovore. Nariadením (EÚ) č. 1236/2010[2] sa stanovujú pre Úniu všeobecné pravidlá a podmienky uplatňovania systému, ktorý prijala NEAFC. Uvádzajú sa v ňom niektoré osobitné kontrolné opatrenia na monitorovanie rybolovných aktivít v oblasti, na ktorú sa vzťahuje Dohovor o budúcej multilaterálnej spolupráci pri rybolove v severovýchodnom Atlantiku, a dopĺňajú kontrolné právomoci stanovené nariadením Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva, a nariadením Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu. Nariadením (EÚ) č. 1236/2010 bola Komisia oprávnená prijať delegované akty, pokiaľ ide o podrobné pravidlá doplňujúce niektoré prvky nariadenia (článok 46 ods. 1) a pokiaľ ide o zmenu niekoľkých ustanovení nariadenia týkajúcich sa určitých vymedzených nepodstatných prvkov s cieľom začleniť do práva Únie budúce zmeny ustanovení systému (článok 51). 2. Právny základ Táto správa zodpovedá požiadavke podľa článku 47 ods. 1 nariadenia (EÚ) č. 1236/2010. Podľa tohto ustanovenia sa Komisii zveruje delegovanie právomocí na obdobie troch rokov od 1. januára 2011 a Komisia je povinná vypracovať správu týkajúcu sa delegovaných právomocí najneskôr šesť mesiacov pred uplynutím tohto trojročného obdobia. 3. Vykonávanie delegovania právomoci Komisia prijala dva delegované akty, jeden vzhľadom na podrobné pravidlá doplňujúce niektoré prvky uvedené v nariadení (EÚ) č. 1236/2010, a druhý vzhľadom na začlenenie určitých zmien ustanovení systému do práva Únie, ktoré sa stali povinnými pre Úniu. V oboch prípadoch výkon právomocí je reakciou na potrebu prispôsobiť pravidlá EÚ zmenám prijatým v rámci NEAFC. Keďže NEAFC sa nerozhodla zaviesť žiadne zmeny, ktoré by sa vzťahovali na prvky uvedené v článku 46 alebo 51, Komisia nemusela použiť právomoci mimo dvoch prípadov uvedených ďalej v texte. 3.1. Delegovaný akt, ktorým sa dopĺňa nariadenie (EÚ) č. 1236/2010 V súlade s článkom 10 nariadenia (EÚ) č. 1236/2010 členské štáty mesačne informujú Komisiu o množstve zdrojov rybolovu ulovených v oblasti NEAFC plavidlami plaviacimi sa pod ich vlajkou. Na tento účel by sa mal vytvoriť zoznam zdrojov rybolovu. NEAFC prijala odporúčanie 2:2011 v novembri 2010, ktorým sa stanovuje zoznam zdrojov rybolovu. Odporúčanie je záväzné pre zmluvné strany NEAFC, a teda aj pre Úniu. V súlade s článkom 46 ods. 1 nariadenia (EÚ) č. 1236/2010 môže Komisia prostredníctvom delegovaných aktov prijať zoznam zdrojov rybolovu podľa článku 10 ods. 1. Delegované nariadenie Komisie (EÚ) č. 32/2012 zo 14. novembra 2011 doplňujúce nariadenie (EÚ) č. 1236/2010 vytvorilo zoznam zdrojov rybolovu, ako bol prijatý v odporúčaní NEAFC 2:2011. O návrhu delegovaného nariadenia sa konzultovalo so skupinou expertov v oblasti kontroly rybolovu na jej zasadnutí 13. septembra 2011. Delegovaný akt bol prijatý 14. novembra 2011 a oznámený Európskemu parlamentu a Rade. Európsky parlament ani Rada nevzniesli žiadne námietky proti delegovanému aktu v lehote dvoch mesiacov podľa článku 49 ods. 1 nariadenia (EÚ) č. 1236/2010. Po uplynutí tohto obdobia sa delegovaný akt uverejnil v Úradnom vestníku Európskej únie[3] a nadobudol účinnosť 24. januára 2012. 3.2. Delegovaný akt, ktorým sa mení nariadenie (EÚ) č. 1236/2010 Na svojom výročnom zasadnutí v novembri 2011 NEAFC prijala odporúčanie 9:2012, ktorým sa mení článok 14 systému na odovzdávanie správ a hlásení tajomníkovi NEAFC. Toto ustanovenie systému bolo začlenené do právnych predpisov Únie prostredníctvom článku 12 nariadenia (EÚ) č. 1236/2010. Podľa článku 51 písm. d) nariadenia (EÚ) č. 1236/2010 je Komisia splnomocnená prostredníctvom delegovaných aktov zmeniť ustanovenia tohto nariadenia týkajúce sa odovzdávania informácií tajomníkovi NEAFC, ako sa uvádza v článku 12. Delegovaným nariadením Komisie (EÚ) č. 603/2012 z 30. apríla 2012, ktorým sa mení a dopĺňa nariadenie (EÚ) č. 1236/2010, sa zmena článku 14 systému transponovala do právnych predpisov Únie prostredníctvom zodpovedajúcej zmeny článku 12 nariadenia (EÚ) č. 1236/2010. O návrhu delegovaného nariadenia sa konzultovalo so skupinou expertov v oblasti kontroly rybolovu na jej zasadnutí 23. marca 2012. Delegovaný akt bol prijatý 30. apríla 2012 a oznámený Európskemu parlamentu a Rade. Európsky parlament ani Rada nevzniesli žiadne námietky proti delegovanému aktu v lehote dvoch mesiacov podľa článku 49 ods. 1 nariadenia (EÚ) č. 1236/2010. Po uplynutí tohto obdobia sa delegovaný akt uverejnil v Úradnom vestníku Európskej únie[4] a nadobudol účinnosť 8. júla 2012. 4. Záver Komisia riadne vykonala svoje delegované právomoci a vyzýva Európsky parlament a Radu, aby zobrali túto správu na vedomie. [1] Schválený Radou v rozhodnutí 81/608/EHS (Ú. v. ES L 227, 12.8.1981, s. 21). [2] Nariadením Európskeho parlamentu a Rady (EÚ) č. 1236/2010 z 15. decembra 2010, ktorým sa ustanovuje systém kontroly a vynucovania v oblasti, na ktorú sa vzťahuje Dohovor o budúcej multilaterálnej spolupráci pri rybolove v severovýchodnom Atlantiku, a ktorým sa zrušuje nariadenie Rady (ES) č. 2791/1999 (Ú. v. EÚ L 348, 31.12.2010, s. 17). [3] Ú. v. EÚ L 13, 17.1.2012, s. 1. [4] Ú. v. EÚ L 177, 7.7.2012, s. 9.